|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Liudmila Vladimirovna Rudenko** (ruso: *Людми́ла Влади́мировна Руде́нко*, ucraíno: *Людмила Володимирівна Руденко*) nada en Lubny (RSS de Ucraína) o 27 de xullo de 1904 e finada en Leningrado (RSFS de Rusia) o 4 de marzo de 1986, foi unha xadrecista soviética e a segunda muller en proclamarse campioa mundial de xadrez, desde 1950 até 1953.
A FIDE outorgoulle os títulos de Mestre Internacional (a primeira muller en recibir este título) e Mestra Internacional Feminina en 1950 e Gran Mestra Feminina en 1976. Rudenko tamén foi campioa feminina da URSS en 1952.

Traxectoria
-----------

Rudenko naceu en Lubny, na rexión de Poltava (actual Ucraína). Con 10 anos foi instruída no xadrez polo seu pai, malia que, ao principio, tiña máis interese na natación. Rematada a escola secundaria, marchou a Odesa estudar economía.

Rudenko converteuse na campioa de natación de Odesa nos 400 metros braza. En 1925 foi subcampioa de Ucraína nesa modalidade. Iniciou unha carreira como planificadora económica para a Unión Soviética, e o xadrez converteuse nunha afección para ela.

### Xadrez

Rudenko comezou a xogar en torneos en 1925, tras mudarse a Moscova. En 1928 gañou o campionato feminino desa cidade. Posteriormente mudouse a Leningrado onde coñeceu o científico Lev Davidovich Goldstein, con quen casou. En 1931 tiveron un fillo. En 1929 empezou a adestrar en Leningrado con Peter Romanovski, e gañou tres veces o campionato feminino da cidade.

Na Segunda Guerra Mundial, Rudenko organizou un tren para evacuar nenos tralo Sitio de Leningrado. Describiu este feito como o logro máis importante da súa vida.

A primeira campioa feminina mundial, Vera Menchik, morreu en Londres en 1944 durante un bombardeo. Despois da guerra, no inverno de 1949-1950, a FIDE organizou un torneo en Moscova para nomear a nova campioa feminina. Competiron dezaseis mulleres de doce países, e as catro xogadoras soviéticas obtiveron os catro primeiros postos. Rudenko, quen tiña entón 45 anos, gañou o torneo, con nove vitorias, unha derrota, e cinco táboas. Mantivo o título de Campioa Feminina Mundial até 1953, cando o perdeu contra Elisaveta Bykova. A súa puntuación era 6–8 (cinco vitorias, sete derrotas e dúas táboas).

Despois da guerra, os adestradores de Rudenko foron Alexander Tolush e Grigori Levenfish. En 1950 obtivo o título de Mestre Internacional e en 1976 o de Gran Mestra Feminina.

Legado
------

En 2015 Rudenko foi incluída no Salón Mundial da Fama de Xadrez. Foi homenaxeada cun Doodle de Google o 27 de xullo de 2018, o 114º aniversario do seu nacemento.

Notas
-----

1. ↑  Graham, John (1987). *Women in chess: players of the modern age* (en inglés). McFarland Publishing. ISBN 9780899502328.
2. 1 2 3  "Lyudmila Rudenko". *World Chess Hall of Fame*. Consultado o 30 de novembro de 2022.
3. 1 2 3 4 5  Bishard, E. "e3e5.com : Articles in sections". *e3e5.com*. Consultado o 29 de novembro de 2022.
4. ↑  Martínez, Gina (27 de xullo de 2018). "Google Doodle Celebrates Chess Grandmaster Lyudmila Rudenko's on What Would Have Been Her 114th Birthday". *Time* (en inglés). Consultado o 30 de novembro de 2022.

|  |  |
| --- | --- |
| Control de autoridades | 
* Wd: Q254173
* BRE: 3518066
* EBID: ID
* Europeana: ID
* WikiTree: Rudenko-1
* 365chess: Liudmila\_Rudenko
* ChessGames.com: 72246
* ChessTempo: 245215

 |